RAVI SHASTRI
రవిశాస్త్రి కొత్తడిమాండ్‌
ముంబయి: భారత క్రికెట్‌ జట్టుకు కోచ్‌గా ఎంపికైన అనంతరం మిగతా సహాయకులుగా సెలక్షన్‌ కమిటీ ఎంపిక చేసిన వారిని కాదని, తనకు నచ్చిన వారిని తీసుకుంటానని హెచ్‌ కోచ్‌ రవిశాస్త్రి చెప్పాండు. తాజాగా మరో కొత్త కోరికను బయిటపెట్టాడు. టీమిండియా విదేశీ పర్యటనలకు బయిలుదేరే సమయంలో జట్టుకు కన్సల్టెంట్‌గా సచిన్‌ టెండూల్కర్‌ కావాలనే డిమాండును తెరపైకి తీసుకువచ్చాడు.
సచిన్‌ టెండూల్కర్‌, వివిఎస్‌ లక్ష్మణ్‌, సౌరవ్‌ గంగూలీలతో కూడిన సెలక్షన్‌ కమిటీ బ్యాటింగ్‌ కోచ్‌గా ద్రావిడ్‌ను, బౌలింగ్‌ కోచ్‌గా జహీర్‌ ఖాన్‌ను ఎంపిక చేసింది. వారిని కాదన్న రవిశాస్త్రి బౌలింగ్‌ కోచ్‌గా భరత్‌ అరుణ్‌ను పట్టుబట్టి తీసుకున్న విషయం తెలిసిందే. ఇక ఆయన తనకు కన్సల్టెన్సీ సేవలందించేందుకు సచిన్‌ను కోరడం గమనార్హం. ఇంగ్లాండ్‌, ఆస్ట్రేలియా, న్యూజిలాండ్‌, దక్షిణాఫ్రికా లాంటి టాప్‌ జట్లతో టెస్టు సిరీస్‌లు జరిగే సమయంలో టీమిండియా బ్యాటింగ్‌ సలహాదారుగా సచిన్‌ చేస్తే బాగుంటుందని బోర్డు వద్ద రవిశాస్త్రి అభిప్రాయపడ్డాడట.
ఇప్పటికే ఇలాంటి పర్యటనల కోసం బ్యాటింగ్‌, బౌలింగ్‌ సలహాదారులుగా రాహుల్‌ ద్రావిడ్‌,జహీర్‌ ఖాన్‌ణి బిసిసిఐ నియమించిన సంగతి తెలిసిందే. జట్టు ప్రదర్శనకి ప్రధాన కోచ్‌ బాధ్యత వహించనున్న నేపథ్యంలో సలహాదారులుగా కూడా అతని కనుసన్నల్లోనే పనిచేయనున్నారు. అయితే ఇప్పటికే అండర్‌-19, భారత్‌-ఏ జట్టుకి కోచ్‌గా పనిచేస్తున్న రాహుల్‌ ద్రావిడ్‌ ఎక్కువ సమయం భారత జట్టుకి పనిచేయలేనందున ఆ సలహాదారు బాధ్యతలు సచిన్‌కే అప్పగించాలని రవిశాస్త్రి గట్టిగా డిమాండ్‌ చేసినట్లు తెలుస్తోంది.
అయితే, రవిశాస్త్రిని ప్రధాన కోచ్‌గా ఎంపిక చేసిన క్రికెట్‌ సలహా కమిటీలో సచిన్‌, గంగూలీ, వివిఎస్‌ లక్ష్మణ్‌ సభ్యులు. దీంతో సచిన్‌ని ఇప్పుడు బ్యాటింగ్‌ సలహాదారునిగా నియమిస్తే విరుద్ధ ప్రయోజనాల కింద సమస్య ఏర్పడుతుందని బిసిసిఐ భావిస్తు న్నట్లు తెలుస్తోంది. జూలై 26 నుంచి శ్రీలంకతో టెస్టు సిరీస్‌ కోసం భారత్‌ జట్టు పయనం కానుంది. జట్టుతో పాటు ప్రధాన కోచ్‌ రవిశాస్త్రి, అసిస్టెంట్‌ కోచ్‌ సంజ§్‌ు బంగర్‌, బౌలింగ్‌ కోచ్‌ భరత్‌ అరుణ్‌; ఫీల్డింగ్‌ కోచ్‌ ఆర్‌.శ్రీధర్‌ మాత్రమే వెళ్లనున్నట్లు బిసిసిఐ ప్రతినిధి తెలిపారు.